Title: กฎกระทรวงมหาดไทย ออกตามความในพระราชบัญญัติควบคุมการเรี่ยไร พ.ศ.2487

กฎกระทรวงมหาดไทย

กฎกระทรวงมหาดไทย
ออกตามความในพระราชบัญญัติควบคุมการเรี่ยไร
พุทธศักราช ๒๔๘๗[๑]

อาศัยอำนาจตามความในมาตรา
๒๑ แห่งพระราชบัญญัติควบคุมการเรี่ยไรพุทธศักราช ๒๔๘๗
รัฐมนตรีว่าการกระทรวงมหาดไทยออกกฎไว้ ดังต่อไปนี้ 

ข้อ ๑ 
ให้ผู้มีตำแหน่งหน้าที่ต่อไปนี้เป็นพนักงานเจ้าหน้าที่ตามมาตรา ๘
(ก)
ผู้บังคับการกองสอบสวนกลางหรือผู้รักษาการแทนในจังหวัดพระนครและจังหวัดธนบุรี
(ข)
นายอำเภอหรือผู้รักษาการแทน ในจังหวัดอื่นเฉพาะท้องที่ที่ตนปกครอง

ข้อ ๒ 
ผู้ใดประสงค์จะขออนุญาตจัดให้มีการเรี่ยไรตาม มาตรา ๖ หรือมาตรา ๘
ให้ยื่นคำขอ โดยใช้แบบพิมพ์ของกระทรวงมหาดไทยต่อพนักงานเจ้าหน้าที่ในท้องที่ที่จะจัดให้มีการเรี่ยไร
แต่ในจังหวัดพระนครและจังหวัดธนบุรี
จะยื่นต่อสารวัตรสถานีตำรวจนครบาลประจำท้องที่ก็ได้
ในกรณีแห่งการขออนุญาตจัดให้มีการเรี่ยไรโดยโฆษณาด้วยสิ่งพิมพ์
วิทยุกระจายเสียง หรือเครื่องเปล่งเสียง
ให้ผู้ขออนุญาตจัดให้มีการเรี่ยไรเสนอข้อความซึ่งจะนำออกโฆษณาอย่างละ ๒
ชุดพร้อมด้วยคำขอ
และถ้าคำโฆษณานั้นเป็นภาษาต่างประเทศก็ให้เสนอคำแปลอันถูกต้องเป็นภาษาไทยด้วย
ในกรณีแห่งการขออนุญาตจัดให้มีการเรี่ยไร
ซึ่งอ้างว่าเพื่อประโยชน์แก่ราชการ เทศบาล หรือสาธารณะประโยชน์ตามมาตรา ๖
ให้พนักงานเจ้าหน้าที่เสนอคำขออนุญาตต่อคณะกรรมการควบคุมการเรี่ยไรเพื่อพิจารณาการอนุญาต

ข้อ ๓ 
ผู้ใดประสงค์จะขออนุญาตทำการเรี่ยไรตามมาตรา ๘
ให้ยื่นคำขอโดยใช้แบบพิมพ์ของกระทรวงมหาดไทย
พร้อมด้วยรูปถ่ายหน้าตรงครึ่งตัวไม่สวมหมวกขนาด ๖×๔ เซนติเมตร ๒ รูป
และคำรับรองของผู้รับอนุญาตจัดให้มีการเรี่ยไรนั้นต่อพนักงานเจ้าหน้าที่ในท้องที่ที่จะทำการเรี่ยไร
แต่สำหรับในจังหวัดพระนครและธนบุรี
จะยื่นต่อสารวัตสถานีตำรวจนครบาลประจำท้องที่ที่ผู้จัดให้มีการเรี่ยไรได้ยื่นไว้ตามข้อ
๒ ก็ได้

ข้อ ๔ 
ใบอนุญาตจัดให้มีการเรี่ยไรและใบอนุญาตทำการเรี่ยไรให้ออกให้ตามแบบของกระทรวงมหาดไทย

กฎให้ไว้ ณ วันที่
๕ เมษายน พุทธศักราช ๒๔๘๗
ม. พรหมโยธี
รัฐมนตรีว่าการกระทรวงมหาดไทย

อุกฤต/ผู้จัดทำ
๓ พฤศจิกายน ๒๕๕๓
เลิศศักดิ์/ผู้ตรวจ
๑ กุมภาพันธ์ ๒๕๕๔

[๑] ราชกิจจานุเบกษา
เล่ม ๖๑/ตอนที่ ๒๕/หน้า ๔๕๗/๒๕ เมษายน ๒๔๘๗